Title: ประกาศตามมาตรา 11 ของพระราชกำหนดการบริหารราชการในสถานการณ์ฉุกเฉิน พ.ศ. 2548

ประกาศ

ประกาศ
ตามมาตรา
๑๑ ของพระราชกำหนดการบริหารราชการในสถานการณ์ฉุกเฉิน
พ.ศ.
๒๕๔๘[๑]

ตามที่ได้มีประกาศสถานการณ์ฉุกเฉินที่มีความร้ายแรงในเขตท้องที่ในเขตดอนเมืองและเขตลาดกระบัง
กรุงเทพมหานคร และอำเภอบางพลี และอำเภอบางเสาธง จังหวัดสมุทรปราการแล้ว นั้น

อาศัยอำนาจตามความในมาตรา ๑๑
แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบด้วยมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๓๘ มาตรา ๔๑
มาตรา ๔๓ มาตรา ๔๕ และมาตรา ๖๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายกรัฐมนตรีออกประกาศไว้ ดังต่อไปนี้

ข้อ ๑
 ให้ใช้บังคับข้อกำหนดตามมาตรา ๙ (๑)
(๒) (๓) (๔) (๕) และ (๖) แห่งพระราชกำหนดการบริหารราชการในสถานการณ์ฉุกเฉิน พ.ศ.
๒๕๔๘ โดยให้เป็นอำนาจของหัวหน้าผู้รับผิดชอบในการกำหนดเงื่อนเวลาในการปฏิบัติตามข้อกำหนดหรือเงื่อนไขในการปฏิบัติงานตามที่เห็นสมควร

ข้อ ๒
 ให้พนักงานเจ้าหน้าที่ซึ่งเป็นหัวหน้าผู้รับผิดชอบมีอำนาจดำเนินการหรือสั่งการตามมาตรา
๑๑ วรรคสอง (๑) (๒) (๓) (๔) (๕) และ (๗) ตามความเหมาะสมกับการแก้ไขปัญหา

ข้อ ๓
 ให้กำลังทหารตามที่กำหนดในคำสั่งนายกรัฐมนตรีที่
๓๐๑/๒๕๕๑ เรื่อง แต่งตั้งผู้กำกับการปฏิบัติงาน
หัวหน้าผู้รับผิดชอบและพนักงานเจ้าหน้าที่ในการแก้ไขสถานการณ์ฉุกเฉินที่มีความร้ายแรง
ช่วยเจ้าหน้าที่ฝ่ายปกครองหรือตำรวจ เพื่อระงับเหตุการณ์ร้ายแรงหรือควบคุมสถานการณ์ให้เกิดความสงบโดยด่วน
ทั้งนี้ ตามเงื่อนไขที่กำหนดในคำสั่งนายกรัฐมนตรีดังกล่าว

ข้อ ๔
 ในการดำเนินการของพนักงานเจ้าหน้าที่ตามประกาศนี้
ให้ใช้มาตรการตามความจำเป็นและเหมาะสม
โดยระมัดระวังมิให้มีการปฏิบัติที่ก่อให้เกิดความเดือดร้อนแก่ประชาชนเกินสมควรแก่เหตุ

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๒๗ พฤศจิกายน พ.ศ. ๒๕๕๑
สมชาย
 วงศ์สวัสดิ์
นายกรัฐมนตรี

ปริยานุช/ผู้จัดทำ
๒
ธันวาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๑๘๑ ง/หน้า ๔/๒๗ พฤศจิกายน ๒๕๕๑